
Antibakteriális hatás tesztelése hársméz és levendula illóolaj kombinációjával

Az egyik leggyakrabban előforduló gyermekkori betegség az akut középfülgyulladás. A terápiát
megnehezítheti a rezisztens baktériumok által létrehozott biofilm, amely védelmet nyújthat az
antibiotikumokkal szemben. A méz természetes eredetű gyógyhatású anyag, amelyet
gyulladáscsökkentő, antibakteriális és antioxidáns tulajdonságai révén mikrobiális fertőzések
kezelésére alkalmaznak. Az illóolajok szintén rendelkeznek antibakteriális hatással, aktív
komponenseiknek (pl. alkoholok, fenolok, terpének) köszönhetően.
Kutatásunk során arra szerettünk volna választ kapni, hogy a már bizonyítottan antibakteriális
hatású hársméz és levendula illóolaj együttesen mennyire hatásos az akut középfülgyulladást
okozó baktériumok (Haemophilus influenzae, H. parainfluenzae és Moraxella
catarrhalis) biofilm képzésének, illetve szaporodásának gátlásában. A mézminta botanikai
eredetét melisszopalinológiai elemzéssel igazoltuk, majd meghatároztuk fizikokémiai
paramétereit (pH, elektromos vezetőképesség és színintenzitás). Az illóolaj kémiai analízisét
gázkromatográfiás-tömegspektrometriás (GC-MS) eljárással végeztük. A méz, illóolaj és
kombinációjuk antimikrobás hatását in vitro teszteltük: a minimális gátló koncentrációt (MIC)
mikrodilúciós módszerrel, a biofilmgátló hatást kristályibolya festéssel vizsgáltuk, amit pásztázó
elektronmikroszkópos (SEM) felvételek készítésével egészítettünk ki.
A hársméz a mikroszkópos pollenanalízis és fizikokémiai paraméterei alapján fajtaméznek
tekinthető. A levendulaolaj kémiai összetétele megfelelt a szakirodalmakban leírtaknak,
főkomponense a linalool és linalil-acetát volt. A MIC/4 koncentrációban alkalmazott méz és
illóolaj kombináció képes volt gátolni a tesztbaktériumok biofilm képződését, az átlagos gátlási
arány 80-84% közötti volt minden törzzsel szemben. Korábbi tapasztalataink azt mutatják, hogy
a méz és az illóolaj külön-külön alkalmazva nem ért el ilyen erőteljes gátlást ugyanebben a
koncentrációban.
A változatos hatóanyagösszetételű, gyógynövényektől származó anyagok kombinációja ígéretes
alternatívát jelenthet a rezisztens fertőzések kezelésében.
A kutatást a Nemzeti Kutatási, Fejlesztési és Innovációs Hivatal NKFI K 132044 pályázata
támogatta.



